## El Consell aprova el decret que regula la declaració del Jutjat Privatiu d’Aigües d’Orihuela com a bé d’interés cultural immaterial

*** Es dona resposta a una reivindicació històrica i és el primer pas perquè esta institució, amb 750 anys d’història, opte a convertir-se patrimoni cultural immaterial de la humanitat de la Unesco**

El Ple del Consell ha aprovat el decret que regula la declaració del Jutjat Privatiu d’Aigües d’Orihuela i pobles del seu marc com a bé d’interés cultural immaterial.

El Jutjat Privatiu d’Aigües d’Orihuela és una institució clau en l’horta tradicional del Baix Segura, que constituïx un símbol d’identitat per als agricultors i la màxima expressió de la cultura tradicional del regadiu.

En esta mateixa línia, el decret dona resposta a una reivindicació històrica del tribunal i de tota la comarca per a preservar el patrimoni cultural, social, econòmic i mediambiental que representa el seu llegat.

Amb l’aprovació d’este decret culmina l’expedient de protecció patrimonial iniciat per la Conselleria de Cultura, a través de la resolució de 2 de juliol de 2024.

A més, esta declaració és el primer pas perquè la institució, amb 750 anys d’història, opte a convertir-se en patrimoni cultural immaterial de la humanitat de la Unesco, com ho són el Tribunal de les Aigües de València i el Consell d’Hòmens Bons de l’Horta de Múrcia.

**Història de la institució**

El Jutjat Privatiu d’Aigües d’Orihuela i pobles del seu marc és l’òrgan encarregat del govern i administració de les aigües i la resolució de conflictes per l’aigua entre els regants de les séquies majors i menors i les assarbs de l’horta d’Orihuela (horta tradicional de les localitats d’Orihuela, Algorfa, Benejúzar, Bigastro, Jacarilla, Rafal i Redován, i porcions menors d’horta tradicional a Almoradí i Callosa de Segura).

La genealogia d’este jutjat es remunta a la creació per Alfons X en 1275 de la figura del jutge *sobreacequiero*, amb jurisdicció sobre els regs d’Orihuela. A més, és hereu dels usos i costums del reg d’època andalusina.

L’horta davall la jurisdicció del jutjat comprén 6790 hectàrees d’extensió, la qual cosa suposa al voltant d’una tercera part de la superfície de l’horta tradicional del Baix Segura.

Fecha: 11/02/2025